S-145/2017

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 28. febrúar 2017, á hendur D-kk-þgf I-kk-þgf S-kk-þgf, kt. 000000-0000, Hraunbæ 136, Reykjavík, fyrir eftirtalin brot framin á árinu 2016:

I.

1. Fyrir líkamsárás, með því að hafa að kvöldi þriðjudagsins 29. nóvember á heimili sínu innandyra að [...] í Reykjavík, veist með ofbeldi að fyrrverandi kærustu sinni A, kt. 000000-0000, með því að taka hana hálstaki þannig að hún missti andann og leið útaf, slegið hana með krepptum hnefa í andlitið, rifið í hár hennar og kastað henni utan í vegg og sparkað í utanvert læri allt með þeim afleiðingum að A hlaut maráverka í andliti, við vinstra auga, kúlu á enninu hægra megin, roðfláka á andliti hægra megin, eymsli yfir kverkum, maráverka aftan til á vinstri öxl, og eymsli ofanvert og utanvert á hægra læri.

Telst þetta varða við 217. gr. almennra hegningarlaga. nr. 19, 1940.

II.

Fyrir umferðarlagabrot, með því að hafa

2. miðvikudaginn 9. nóvember ekið bifreiðinni NG-265, undir áhrifum ávana- og fíkniefna óhæfur til að stjórna henni örugglega (amfetamín í blóði 750 ng/ml og tetrahýdrókannabínól í blóði 1,0 ng/ml) og sviptur ökurétti, vestur Strandgötu í Hafnarfirði að húsi nr. 75, þar sem lögregla stöðvaði aksturinn.

Telst brot þetta varða við 1., sbr. 2. mgr., 45. gr. a, og 1. mgr. 48. gr., sbr. 1. mgr. 100. gr., umferðarlaga nr. 50, 1987, sbr. 5. gr. laga nr. 66, 2006.

3. sunnudaginn 15. desember ekið bifreiðinni NG-265, sviptur ökurétti við Ásvelli í Hafnarfirði, þar sem lögregla stöðvaði aksturinn.

Telst þetta varða við 1. mgr. 48. gr., sbr. 1. mgr. 100. gr., umferðarlaga nr. 50, 1987, sbr. 5. gr. laga nr. 66, 2006.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar skv. 101. og 102. gr. nefndra umferðarlaga, sbr. 25. gr. laga nr. 44, 1993 og 18. gr. laga nr. 66, 2006.

Ákærði sótti ekki þing við þingfestingu málsins og hafði ekki boðað forföll en hafði verið birt ákæra og fyrirkall. Verður málið dæmt samkvæmt heimild í a-lið 1. mgr. 161. gr. laga nr. 88/2008 um meðferð sakamála enda var þess getið í fyrirkallinu að þannig gæti farið um meðferð málsins.

Með vísan til framanritaðs og til rannsóknargagna málsins telst framangreind háttsemi sönnuð og er hún rétt heimfærð til refsiákvæða í ákæru.

Ákærði er fæddur í mars 1973. Í samræmi við framlagt sakavottorð, dagsettu 21. febrúar 2017, er við ákvörðun refsingar miðað við að ákærði sé nú í þriðja sinn fundinn sekur um að aka óhæfur til að stjórna bifreið örugglega vegna áhrifa ávana- og fíkniefna og í fyrsta sinn sviptur ökurétti. Samkvæmt sakavottorði hefur ákærði ekki áður verið fundinn sekur um ofbeldisbrot. Hins vegar horfir til þyngingar að brot ákærða beindist að þáverandi kærustu hans og vísast í þessu sambandi til 3. mgr. 70. gr. almennra hegningarlaga.

Með hliðsjón af framangreindu og að teknu tilliti til 77. gr. almennra hegningarlaga nr. 19/1940 þykir refsing ákærða hæfilega ákveðin fangelsi í 90 daga en fresta skal fullnustu 60 daga af refsingunni og falli sá hluti hennar niður að liðnum tveimur árum frá birtingu dóms þessa að haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Með vísan til lagaákvæða í ákæru, einkum 3. mgr. 101. gr. umferðarlaga, er ákærði sviptur ökurétti ævilangt frá birtingu dóms þessa að telja.

Ákærði greiði 186.398 krónur í sakarkostnað.

L-kvk-nf R-kvk-nf S-kvk-nf, aðstoðarmaður dómara, kveður upp dóminn.

D Ó M S O R Ð:

Ákærði, D-kk-nf I-kk-nf S-kk-nf, sæti fangelsi í 90 daga en fresta skal fullnustu 60 daga af refsingunni og falli hún niður að liðnum tveimur árum frá birtingu dóms þessa, haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Ákærði er sviptur ökurétti ævilangt frá birtingu dómsins að telja.

Ákærði greiði 186.398 krónur í sakarkostnað.

L-kvk-nf R-kvk-nf S-kvk-nf